Za razliku od datuma rođenja zna se ko su mu bili otac i majka - Gaetano Casanova i Giovanna Maria (Zanetta) Farussi. U brak, u kojem će se roditi mladi Casanova, stupili su 1724. godine. Kao dječak, Casanova je patio od snažnog krvarenja iz nosa do svoje osme godine. Niko nije očekivao da će mali Casanova preživjeti, čak su ga i roditelji zanemarili smatrajući kako mu nema pomoći. Casanovini roditelji bili su glumci, a otac čak i režiser, dok je majka bila tadašnja poznata evropska glumica. Casanovin život spasila je njegova baka, Marzia Farussi, kada ga je odvela jednoj ženi koja ga je izliječila. Spomenuta žena, čije ime nije poznato, Casanovi je doslovno podarila nov život ritualnim obredom koji je uključivao zaključavanje djeteta u svojevrsni mrtvački sanduk, prikupljanje dima iz svijeća i slične metode. Nakon ovog izliječenja roditelji su počeli poklanjati sve više pažnje svom djetetu. Dijelom i zato što je Casanova pokazivao znake izražene inteligencije. Naime, u aristokratskom društvu kojim je majka bila okružena kretao se i jedan Englez koji se veoma volio služiti latinskim jezikom. Jednom prilikom Englez je upitao Casanovu, a tada mu je bilo svega 11 godina, zašto je imenica konus (vagina) muškog roda, a imenica mentula (penis) ženskog roda. Nakon kraćeg razmišljanja Casanova je na latinskom duhovito odgovorio: ""To je zato što rob uzima ime svog gospodara"". Ovakvim odgovorom zbunio je sve prisutne, ali i oduševio majku. Ali, taj događaj nije doživio njegov otac koji je preminuo 1733. godine.